**09.12.2020г**

Группа: 19-ПСО-1д

Нохчийн мотт

**Урокан ц1е:** Ма-дарра а, лач а къамел довзийтар

Йист йоцу х1орд санна, бу хьуна шорта.

Ша хууш волчунна вайн нохчийн мотт!

(Арсанукаев Ш.)

**Д1адолор.**

Нохчийн г1араваьллачу поэтан Арсанукаев Шайхин и дешнаш ду вайна массарна а девзаш.

Бан а бу нохчийн мотт бийца атта а, хьалдолуш а. Иза эзарнаш шераш хьалха кхоьллина бу. Маситта б1еннаш, эзарнаш шераш хьалха дуьйна долчу т1улгашна, чарташна, б1аьвнашна т1ехь х1инца а карадо нохчийн йозанца яздина элпаш, дешнаш, кхин цхьацца нохчийн йоза хиларан билгалонаш. Цунах лаьцна дукха яздина вайн нохчийн дешначу наха а, яздархоша а, кхечу къаьмнийн дерриге а дуьненна бевзачу наха а...

Де дика хуьлда хьоме, дешархой!

1. Маттах дош

Тахана вай дуьйцур ду уггар хьалха нохчийн меттан хазаллех а, исбаьхьаллин говзаллех лаьцна а. Шайн барамца даккхий а, кегий а эзарнаш къаьмнаш ду дуьненахь. Эзарнаш меттанаш а ду, х1ора къомана а шен-шена делла. Къам хиларан коьрта билгало ю мотт. Дерригенан бух бу мотт.

Мотт бохучу дашна синквейн кхолли вай?

Мотт

Исбаьхьа,хаза.

Буьйцу,1амаво,кхетаво.

Мотт -иза дахаран куьзга.

Мотт-Даймохк (асоциаци)

Урокан рефлексий йо.

Х1окху схемица предложени х1оттае.

«………!»-………..

Тахана вай карладоккхур ду:

* **Нехан къамел маса кепара хуьлу?**
* **Ма-дарра къамел стенах олу?**
* **Лач къамел мухачух олу?**
* **Ма-дарра къамел лач къамеле дерзорехь ц1ерметдешнийн яххьаш муха хийцало?**

Тахана вай урокан эпиграф .

-Ирс, ахь х1ун до? Стенга доьду?

-Беркат долчу доьзале!

-Барт ахь х1ун до? Стенга боьду?

-Ирс хиллачу доьзалле!

-Беркат, алахь, стенга доьду?

-Барт хиллачу доьзале!

Тхо кхоъ цхьаний бен мегаш дац-цхьаъ делча кхоьэ ле..,

**Ма-дарра а, лач а къамел довзийтар.**

1. Литературни маттахь йозанан къамелехь нехан къамелах нийса а, говза а пайдаэца хаа деза вайна. Нехан къамел коьртачу декъана шина кепара ду:

1) хийццане а хийцаза, аьлла ма-дарра,

2) хийцинчу формехь.

2. Хийццане а ца хуьйцуш, ма-дарра далочу нехан къамелах **ма-дарра къамел олу.** 1. Луизас Заргане элира: «Тахана суна хьоьца ишколе деша ян лаьа».

3. Хийцинчу формехь далочу нехан къамелах **лач къамел олу.**

1. Луизас Заргане элира, тахана шена цуьнца ишколе деша ян лаьа аьлла.

2. Луизас соьга элира, тахана шена соьца ишколе деша ян лаьа аьлла

**Ма-дарра къамел нийса яздан юккъерчу ишколехь хаа деза**.

**Вай кхузахь юьйцур ю цуьнан нийсаяздаран бакъонаш.**

**1.** Юьххьехь авторан дешнаш хилахь, царна тIаьхьа шитIадам буьллу, ма-дарра къамел кавычкаш юкъахь доккхачу элпаца доладо, **м а с а л а:**

ЙоIа нене элира: «Ас туьйра дуьйцур ду хьуна».

**2.** Ма-дарра къамел юьххьехь хилахь, иза кавычкаш юккъехь дIаяздо, цIоьмалг, тире а юьллий, жимачу элпаца авторан дешнаш яздо, **м а с а л а:** «Кхуьнца йитахьа со», – дийхира Поллас. (I.Г.)

**3.** Ма-дарра къамел хаттаран я айдаран предложених хиллехь, цIоьмалган метта, цуьнан чаккхенга хаттаран я айдаран хьаьрк дуьллу, амма цул тIаьхьа авторан дешнаш жимачу элпаца яздо, **м а с а л а:**

1. «Бек-СоIдалла, хIинца кIантана а валал хелха!» – элира Солтас.

2. «Сол генарчу махкара еана хьаша мила хилла шуьгахь?» – аьлла, бегашина санна, хаьттира Гуьлджана. (М.Я.)

**4.** Авторан дешнаш ма-дарра къамелана юккъехь хилахь, иза шина агIорхьа цIоьмалгаций, тиреций къастадо, **м а с а л а:**

«Сан чохь, – элира СоIдас, – со дийна мел ву, сан хьешана цхьамма а хIумма а дийр дац». (Н.Ф.)

**5.** Кхочушхиллачу предложенешна юккъехь авторан дешнаш нислахь, авторан дешнашна хьалха цIоьмалг, тире юьллу, хаттаран предложени елахь, хаттаран хьаьрк а, тире а юьллу, ткъа царна тIехьа тIадам, тире юьллу, тIадамна тIехь йоза доккхачу элпаца доладо, **м а с а л а:**

1. «Дика ду, – элира Хьаьжа-Мурда. – Муш беха, къамел доца дика ду».

2. «Со кхуза муха кхаьчна? – хаьттира йоIа. – ХIун ду суна хилларг?» (I.Г.)

**Ма-дарра къамел лач къамеле дерзор.**

**1.** Ма-дарра къамел лач къамеле дерзош, цIерметдешнийн яххьаш хийцало, цунах а, цуьнан башхаллех а нийса кхеташ ца хилахь, ма-дарра къамел лач къамеле дерзорехь гIалаташ хила тарло. Цундела цуьнан башхаллаш кхузахь йовзийта хьовсур ду вай. Ма-дарра къамел лач къамеле хуьйцуш, цIерметдешнийн яххьаш хийцало, хIунда аьлча иза кхечо (3-чу юьхьо) олуш а, дуьйцуш а хиларна.

**1-ра юьхье йоьрзу я ца хийцалуш юьсу,**

**3-гIа юьхь ца хийцало,**

**ткъа 2-гIа юьхь дIааларан башхаллашка хьаьжжина, 1-чу а, 2-чу а, 3-чу а яххьашка йоьрзу.**

Цунах болу кхетам дика хилийтархьама, кхузахь гойтур вай цIерметдешнийн яххьийн таблица.

**2.** ЦIерметдешнийн яххьаш хийцаяларан таблица.

**3. М а ь I н а.** Нехан къамелан авторо шен дош **1-чу юьхье алахь, 2-гIа юьхь ца хийцало, 3-чу юьхье цо шен дош алахь, 2-чух 3-гIа юьхь хуьлу:** **1)** Iайндис Рамзига элира: «Со сарахь шуьга вогIур ву». – Iайндис Рамзига элира, ша сарахь цаьрга гIур ву аьлла.

**2)** Iайндис соьга элира: «Со сарахь шуьга вогIур ву». – Iайндис соьга элира, ша сарахь тхоьга вогIур ву аьлла.

**3)** Iайндис, Рамзига а хьоьжуш, элира соьга: «Со а, хьо а, иза а конференце вохуьйту». – Iайндис, Рамзига а хьоьжуш, элира соьга, ша а, со а, иза а конференце вохуьйту аьлла.

**4)** Луизас Асете элира: «Со хьоьца ишколе йогIу». – Луизас Асете элира, ша цуьнца ишколе гIур ю аьлла.

**Ц1ахь болх.**

**1.БАКЪОНАШ КАРЛАЯХА.**

**2.МУЬЛХХА А ЛИТЕРАТУРА Т1ЕРА СХЬАЯЗЪЕ ШАЙЦА МА\_ДАРРА КЪАМЕЛ ДОЛУ ПРЕДЛОЖЕНЕШ (5-6).**

**3.ШАРДАР №136**

**Шардар 136**. Ма-дарра къамел лач къамеле а дерзош, дIаязъе предложенеш. Барта схьайийца, ма-дарра къамел лач къамеле дерзош, цIерметдешнийн яххьаш хийцаяларан бакъонаш.

1. «Хьо дийна хилчахьана, суо байлахь хетар яц суна-м», – элира Марижас вешега. (М. Я.) 2. ЛохБеташа йишега элира: «Дийцахьа суна хьайна дагадогIург». (М. Я.) 3. «Хьоьга хаийта а ницкъ ца кхечира сан», – элира Цицис Солтега. (А. Каз.) 4. « Къахета суна хьох», – элира цуьнга йоIа (Цицис.) (А. Каз.) 5. « Со ма ца кхета аша дуьйцучух», – цецъяьлла суртхIоттийра Алпатус. (I. Г.) 6. Нана кIанте юха а йистхилира: «Дуьненчохь хьо дийна мел ву, тхаьшшиъ байлахь хетар яц тхойшинна». (М. Я.)

Хьехархо:\_\_\_\_\_\_\_\_\_\_\_Газимагомаева З.А.